# Gheorghe Vrănceanu

Gheorghe Vrănceanu (Valea Hogei, 30 de juny de 1900 - Bucarest, 27 d'abril de 1979) va ser un matemàtic romanès.

## Vida i Obra

Vranceanu va nàixer en un petit poble de l'actual Moldàvia romanesa (aleshores sota sobirania zarista), fill d'uns pagesos pobres. Va fer els estudis primaris a la seva vila natal i, gràcies al seu mestre, va fer els estudis secundaris al Liceu de Vaslui. El 1919 va ingressar a la facultat de matemàtiques de la universitat de Iași, en la qual es va graduar el 1922. Els cursos següents va estudiar a les universitats de Göttingen i de Roma, obtenint el doctorat el 1924 en aquesta última amb una tesi dirigida per Tullio Levi-Civita. Després de ser professor de la universitat de Iași, el curs 1927-1928 va obtenir una beca per ampliar estudis als Estats Units, on va establir una amistat duradora amb George Birkhoff i Oswald Veblen.
Des de 1929 fins a 1939 va ser professor de la universitat de Cernăuți, actual Txernivtsí (Ucraïna) i el 1939 va ser nomenat professor de la universitat de Bucarest, substituint al difunt catedràtic de geometria Gheorghe Țițeica i on va romandre fins a la seva jubilació el 1970.
Entre 1936 i 1947 va tenir certa activitat política, publicant articles en diversos diaris i revistes, defensant la llibertat de premsa o reflexionant sobre problemes com l'organització de les universitats o l'estat de les carreteres. També va ser un dels 66 signants del manifest de 1944 demanant al govern de Ion Antonescu que posés fi a l'aliança amb l'Alemanya nazi.
Els seus llibres de text i, sobre tot, la seva monografia de geometria diferencial en quatre volums (1951) van ser els llibres estàndard d'estudiants i investigadors en geometria durant molts anys. A més, va publicar més de tres-cents articles científics. Seguint una idea de Levi-Civita, Vranceanu va ser el descobridor el 1926 de la noció d'espai no-holonomic.

## Referències

* ↑ Badea, 2020, p. 45.
* ↑ Nicolescu i Pripoae, 2006, p. 11.
* 1 2 Nicolescu i Pripoae, 2006, p. 12.
* ↑ Jurchescu, 1998, p. 411.
* ↑ Busnea, 2016, p. 393.
* ↑ Busnea, 2016, p. 391.
* ↑ Busnea, 2016, p. 389.
* ↑ Busnea, 2016, p. 392.

## Bibliografia

* Badea, Claudia Livia. Commentarium 1940-1944: de geometres Gheorghe Vranceanu (en romanès). Herstellung und Verlag, 2020. ISBN 978-3-7504-3567-4.
* Busnea, Romulus Dan «Gheorghe Vrănceanu – personalitate de seamă a științei și învățământului românesc» (en romanès). Columna, Num. 5, 2016, pàg. 387-394. ISSN: 2285-4878.
* Jurchescu, Martin. «Simion Stoilow and the Romanian Mathematical School». A: Cabiria Andreian Cazacu, Olli E. Lehto, Themistocles M. Rassias (eds.). Analysis and Topology (en anglès). World Scientific, 1998, p. 411-416. ISBN 98-1022-761-2.
* Nicolescu, Liviu; Pripoae, Gabriel Teodor «Gheorghe Vranceanu - successor of Gheorghe Tzitzeica at the Geometry chair of the University of Bucharest» (en anglès). Balkan Journal of Geometry and Its Applications, Vol. 10, Num. 1, 2006, pàg. 11-20. ISSN: 1224-2780.

## Enllaços externs

* O'Connor, John J.; Robertson, Edmund F. «Gheorghe Vrănceanu» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* «Gheorghe Vrânceanu». Universitatea Alexandru Ioan Cuza din Iaşi. [Consulta: 29 març 2021]. (romanès)
* «Gheorghe Vrânceanu (matematician)». Biblioteca Judeţeană "Nicolae Milescu Spătarul". Vaslui. [Consulta: 29 març 2021]. (anglès)